Upitnik EUROPEP za procjenu skrbi u općoj medicini od strane pacijenata: iskustvo iz Bugarske

**Cilj** Validirati bugarsku inačicu upitnika EUROPEP i njenu primjenu za procjenu skrbi u općoj medicini od strane pacijenata.

**Postupci** Proveli smo multicentrično presječno istraživanje u 25 ordinacija liječnika opće medicine u južnom dijelu središnje Bugarske. Zamolili smo 1000 odraslih uzastopnih pacijenata starijih od 18 godina koji posjećuju ordinaciju opće medicine više od jedne godine da sudjeluju u istraživanju. Vrednovali smo unutarnju konzistenciju i test-retest pouzdanost upitnika EUROPEP. Eksplanatornom faktorskom analizom potvrdili smo konstruktnu valjanost upitnika.

**Rezultati** Cronbachov alfa koeficijent bio je 0,95 za „kliničko ponašanje“, a 0,81 za „organizaciju skrbi.” Faktorska analiza identificirala je dva faktora, koji su obuhvatili 77,0% ukupne varijance ovih čestica. U prosjeku 58,7% ispitanika ocijenilo je razinu skrbi izvrsnom. Najslabije ocijenjena čestica bila je „vrijeme čekanja“ (33,8%). Najviše ocijenjena čestica je bila „držanje kartona i podataka pacijenata povjerljivima“ (88,8%). Pacijenti su bili manje zadovoljni s „pružanjem brze usluge za hitne zdravstvene probleme” (78,5% izvrsno ili dobro) i „dobivanjem odgovarajućeg termina za pregled” (76,2% izvrsno ili dobro).

**Zaključak** U bugarskoj inačici upitnika EUROPEP utvrđene su dvije ljestvice sa zadovoljavajućim psihometrijskim svojstvima. Istraživanje je utvrdilo područja koja zahtijevaju poboljšanje, kao što su smanjenje vremena čekanja i dobivanje odgovarajućeg termina za pregled.